"De ce a trebuit să ia patul". Enervat pe Lula da Silva, Bolsonaro îi cere acum scuze și daune morale
Data publicării:
Fostul preşedinte brazilian Jair Bolsonaro i-a făcut plângere penală actualului preşedinte Lula da Silva și îi cere scuze şi despăgubiri după ce acesta din urmă l-a acuzat că a plecat cu mobila, inclusiv cu patul, atunci când a părăsit reşedinţa prezidenţială.
O cerere de "daune morale" a fost depusă împreună de fostul preşedinte şi de soţia sa Michelle în faţa unui tribunal din capitala Braziliei, potrivit documentului transmis AFP de avocatul Fabio Wajngarten, scrie Agerpres.
Miercuri, guvernul brazilian a transmis că "261 de obiecte" din palatul prezidenţial lipseau în ianuarie 2023, data la care preşedintele Lula a preluat mandatul.
Când s-a mutat în reşedinţa prezidenţială din Brasilia, Lula s-a plâns că a dispărut mobilier.
"Dacă erau ale lui (Bolsonaro), avea un motiv să-i ia, dar sunt lucruri publice. Nu ştiu de ce a trebuit să ia patul", a spus el atunci.
Fostul cuplu prezidenţial i-a cerut lui Lula să-şi "retragă afirmaţiile în aceeaşi proporţie cu prejudiciul pe care l-a provocat". A mai cerut daune de 20.000 de reali (aproximativ 4.000 de dolari) care să fie plătite unui ONG.
Soţii Bolsonaro au locuit în Palatul Alvorada din 2019 până în 2022.